nlg 2
న్యూజిలాండ్‌తో వార్మప్‌ మ్యాచ్‌ నేడు
లండన్‌ : ఛాంపియన్స్‌ ట్రోఫీ సన్నాహకంలో భాగంగా టీమిండియా నేడు న్యూజిలాండ్‌తో వార్మప్‌ మ్యాచ్‌ ఆడనుంది. ఐపీఎల్‌కు దూరమైన భారత్‌ స్టార్‌బౌలర్‌ అశ్విన్‌ ఈ మ్యాచ్‌లో బరిలో దిగనున్నాడు. అలాగే ఫిట్‌నెస్‌ సమస్యలు అధిగమించి జట్టులో చేరిన మహ్మద్‌ షమీ మునుపటి ఫామ్‌ను అందుకుంటాడో లేదో ఈ మ్యాచ్‌లో స్పష్టంకానుంది. ఆరువారాల పాటు ఐపీఎల్‌లో అదరగొట్టిన మనవాళ్లకు 50ఓవర్ల వార్మప్‌ మ్యాచ్‌లు ఎంతగానో సహాయపడనున్నాయి. ఈ ఏడాది జనవరిలో టీమిండియా ఇంగ్లండ్‌తో చివరిసారి వన్డే ఆడింది. మళ్లీ ఐదునెలల తర్వాత ఈ ఫార్మాట్‌లోకి తొలిసారి ఆడినట్లవుతోంది. వరుసగా 13 టెస్టులాడిన తర్వాత అశ్విన్‌కు విశ్రాంతి అవసరమని భావించిన బిసిసిఐ అతడ్ని ఐపీఎల్‌కు దూరంగావుంచింది. చాలా రోజుల విశ్రాంతి దొరకడంతో అశ్విన్‌ తమ జట్టుకు ట్రంప్‌ కార్డు కాగలడని బోర్డు భావిస్తోంది. తాను కొత్త ట్రిక్కులతో కొత్త ఉత్సాహంతో బంతులేయడానికి సిద్ధంగా వున్నానని ఇటీవలే అశ్విన్‌ ప్రకటించాడు.
బంతిని రెండువైపులా స్వింగ్‌ చేయగల మహ్మద్‌ షమీ, తన వేగాన్ని ఏమాత్రం తగ్గించుకునేది లేదని చెబుతున్నాడు. పేస్‌బలర్‌కు వేగమే అవసరమని, తనజోడీ భువనేశ్వర్‌తో కలిసి కొత్త బంతిని పంచుకో వడం కోసం ఎదురుచూస్తున్నట్లు చెప్పాడు. రోహిత్‌శర్మ, శిఖర్‌ ధావన్‌లు చాలా కాలం తర్వాత జట్టుకు కలిసి ఆడుతుండటంతో వారి జోడీపై ఒత్తిడి నెలకొంది. 2013 ఛాంపియన్స్‌ ట్రోఫీలో ధావన్‌ అదరగొట్టే ఇన్నింగ్స్‌లు ఆడటం సానుకూలాంశం. యువరాజ్‌కు జ్వరం : ఇదిలావుంటే నెట్‌ ప్రాక్టీస్‌లో యువరాజ్‌ కనిపించకపోవడం కాస్త ఆందోళన కలిగించేలా వుంది. అతడికి జ్వరం సోకిందని అనధికార సమాచారం. 15 మంది ఆటగాళ్లు ప్రాక్టీస్‌కు రావాల్సి వున్నా యువరాజ్‌ మినహా అందరూ మైదానానికి వచ్చారు. రెండు గంటల పాటు ఫుట్‌బాల్‌ ఆడిన వారంతా తర్వాత మరిన్ని ఫిట్‌నెస్‌ కసరత్తులు చేసారు. సుధీర్ధ ప్రయాణం తర్వాత భారత్‌ జట్టు బుధవారం అర్ధరాత్రి దాటిన తర్వాత లండన్‌ చేరుకుంది. వాతా వరణ పరిస్థితులకు కొద్దిగా అలవాటు పడాల్సి వుందని వైద్యులు చెప్పారని బోర్డు వర్గాలు చెబుతున్నాయి.